વિસનગરમાં છેલ્લા ઘણા સમયથી રખડતી ગાયો અને આખલાનો ત્રાસ હતો. ત્યારે પાલિકાએ ગત અઠવાડીયાથી રખડતા પશુ પકડી ફાયર સ્ટેશનમાં પુરતા આ મુદ્દે વિવાદ વકર્યો હતો. જેમાં એક પશુનું મૃત્યુ થતા પાલિકાની કામગીરી ઉપર જીવદયા પ્રેમીઓએ ભારે નારાજગી વ્યક્ત કરી હતી. પીવાના પાણીના સંપ હોય ત્યાં સ્વચ્છતા રાખવાની જગ્યાએ રખડતા પશુ પુરવાના કારણે ગંદકી થતા પાલિકા સભ્ય ગીરીશભાઈ પટેલે ભારે રોષ ઠાલવ્યો હતો. જેમણે આક્ષેપ કર્યો હતો કે, પશુઓ માટે પાણીની વ્યવસ્થા નહી હોવાથી, પશુઓ સંપમાં મોઢુ નાખી પાણી પીવાનો પ્રયત્ન કરતાં ઢોરના મોંની લાળ સંપમાં પડતી હતી, ત્યારે આ સંપનુ પાણી કેટલા દિવસ લોકોએ પીધુ? આ વિવાદમાં પ્રમુખ ગોવિંદભાઈ ગાંધીએ જણાવ્યુ હતું કે, હવે પકડેલા પશુઓ પાંજરાપોળને સોપવામાં આવશે. રખડતા પશુ પકડી અન્ય જગ્યાએ પુરવામાં આવશે. આ કામમાં સહકાર આપવા જણાવ્યુ હતુ.